जोधपुर. प्रदेश के अस्पतालों में एक्सरे, एमआरआई, सीटी स्कैन जैसी मशीनों से होने वाले रेडिएशन से बचाव के लिए राजस्थान रेडियोग्राफर्स एसोसिएशन ने अभियान शुरू किया है। इस अभियान के तहत पोस्टर-बैनर के जरिए मरीजों और उनके परिजनों को जागरूक किया जाएगा।
एसोसिएशन के पोस्टर का विमोचन जोधपुर में रविवार को सांसद गजेंद्रसिंह शेखावत ने अपने निवास पर किया। एसोसिएशन के प्रदेशाध्यक्ष अचलाराम चौधरी ने बताया कि एक्सरे में बीमारी पकड़ में नहीं आने पर मरीज और उनके परिजन सीटी स्कैन करवाने की जिद करते हैं। ऐसे में बिना कारण 400 एक्सरे के बराबर रेडिएशन मरीज की बॉडी में चला जाता है। अभियान से आमजन को रेडिएशन से होने वाले दुष्प्रभावों के बारे में जानकारी दी जाएगी। पोस्टर में रोगियों और गर्भवतियों को एक्सरे की किरणों से बचने की सलाह दी गई है।
रेडिएशन से बचने के लिए दिए ये सुझाव
> गर्भस्थ शिशु की लेड शील्ड से सुरक्षा करें।
> जांच से पहले व बाद में रेडिएशन मात्रा के बारे में जानें।
> साधारण खांसी, जुकाम, दांत दर्द में एक्सरे नहीं कराएं।
> परमाणु ऊर्जा नियामक बोर्ड द्वारा पंजीकृत मशीनों से जांच हो।
> जांच करवाते समय विकिरण से सुरक्षा के उपकरण इस्तेमाल करें।
> लगने वाली रेडिएशन की मात्रा डॉक्टर को बताएं, एएनसी कार्ड में दर्ज करवाएं।
रेडियोग्राफर्स को प्राइवेट प्रैक्टिस की अनुमति देने की मांग
पोस्टर विमोचन के दौरान एसोसिएशन के प्रदेश उपाध्यक्ष नरेश शर्मा ने मांग की कि रेडियोग्राफर्स की कमी को पूरा करने के लिए सरकार उन्हें प्राइवेट प्रैक्टिस की अनुमति और विजिट के अनुसार कार्य करने की छूट दे।
इससे सरकार की आय भी बढ़ेगी और मरीजों को भी राहत मिलेगी। इस मौके पर एसोसिएशन के वरिष्ठ उपाध्यक्ष कालूराम नायक, सचिव जाकिर सलाम, संभागीय अध्यक्ष मोटाराम चौधरी, महासचिव मोहनसिंह राठौड़, आकाश पंचारिया व प्रदीप गौतम उपस्थित थे।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva